## Zakon o izdavanju obveznica za prikupljanje sredstava za obnovu Republike Hrvatske

### NN 69/1992 (22.10.1992.), Zakon o izdavanju obveznica za prikupljanje sredstava za obnovu Republike Hrvatske

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o izdavanju obveznica za prikupljanje sredstava za obnovu Republike Hrvatske

Proglašavam Zakon o izdavanju obveznica za prikupljanje sredstava za
obnovu Republike Hrvatske koji je donio Zastupnički dom Sabora Republike
Hrvatske na sjednici 14. listopada 1992.

Broj : PA4-74/ 1 -92.

Zagreb. 19. listopada 1992.

Predsjednik Republike Hrvatske

**dr. Franjo Tuđman, v. r**

---

## ZAKON

### o izdavanju obveznica za prikupljanje sredstava za obnovu Republike Hrvatske

Članak 1.

Radi osiguranja sredstava neophodnih za financiranje obnove dobara uništenih
ratnim razaranjima te stvaranja uvjeta za povratak prognanika u njihove
domove, Republika Hrvatska izdaje obveznice za obnovu Hrvatske (u daIjem
tekstu: obveznice) u iznosu od jedne milijarde njemačkih maraka.

Obveznice glase na njemačku marku (DEM), američki dolar (USD), kanadski
dolar (CAD) i australski dolar (AUD), s tim da ukupna nominalna vrijednost
svih serija obveznica utvrdena po tečaju valute na koju glase obveznice
i njemačke marke na dan izdavanja obveznica, ne može prijeći iznos iz stavka
1. ovoga članka.

Članak 2.

Obveznice glase na donosioca.

Obveznice mogu pribavljati domaće i strane pravne i fizičke osobe.

Članak 3.

Obveznice se izdaju u apoenima:

- 100, 500, 1000, 5000 i 10.000 DEM

- 100, 500, 1000 i 5000 USD

- 100. 500, 1000 i 5000 CAD

- 100, 500, 1000 i 5000 AUD.

Članak 4.

Obveznice se izdaju s rokom isplate od 5 godina i amortiziraju se putem
10 anuitetskih kupona koji dospijevaju za plaćanje polugodišnje s tim da
prvi anuitetski kupon dospijeva za naplatu nakon proteka dvije godine od
dana izdavanja pojedine serije obveznica.

Članak 5.

Na obveznice se plaćaju kamate u visini kamata koje imaju državne obveznice
u zemljama na čiju valutu glase obveznice na dan njihova izdatranja, uvećane
za 1%-tni poen.

Kamate iz stavka 1. ovoga članka za vrijeme početka pripisuju se glavnici
tako da nominalni iznos obveznice uvećan za kamate čini osnovicu za utvrdivanje
visine iznosa anuitetskog kupona.

Članak 6.

Obveznice se na teritoriju Republike Hrvatske mogu uplatiti u domicilnoj
valuti Republike Hrvatske i u valuti na koju glasi obveznica ili u drugoj
konvertibilnoj valuti.

Obveznice uplaćene u domicilnoj valuti Republike Hrvatske, nose oznaku
"Uplaćeno u domaćoj valuti".

Uplata obveznica u domaćoj valuti obavlja se po srednjem tečaju Narodne
banke Hrvatske za njemačku marku na deviznom tržištu na dan uplate.

Ako se uplata obavlja u stranoj konvertibilnoj valuti, a to nije valuta
na koju obveznica glasi preračunavanje se obavlja na dan uplate po srednjem
tečaju Narodne banke Hrvatske na deviznom tržištu za tu valutu u odnosu
na valutu na koju obveznica glasi.

Članak 7.

Isplata dospjelih iznosa po obveznici obavlja se u valuti na koju glasi
obveznica ili na zahtjev imaoca obveznice u domicilnoj valuti Republike
Hrvatske.

Ako se isplata obveznice obavlja u valuti različitoj od valute na koju
glasi obveznica, isplata se obavlja po tečaju na dan isplate utvrđenom
na način iz članka 6. stavka 4. ovoga Zakona.

Članak 8.

Sredstva ostvarena prodajom obveznica uplaćuju se na posebni račun,
a koriste se isključivo za namjene iz članka 1. ovoga Zakona na način i
pod uvjetima koje utvrdi Vlada Republike Hrvatske. Sabor Republike Hrvatske
imenuje Komisiju koja se brine o izdavanju i distribuciji obveznica u zemlji
i inozemstvu i provodi nadzor nad korištenjem sredstava prikupljenih izdavanjem
obveznica.

Komisija se sastoji od devet članova koji se imenuju iz reda zastupnika
Sabora Republike Hrvatske, a ministar financija i guverner Narodne banke
Hrvatske po svome položaju članovi su Komisije.

Komisija svakih šest mjeseci podnosi Vladi i Saboru Republike Hrvatske
izvješće o korištenju sredstava.

Članak 9.

Vlasnici obveznica mogu u postupku pretvorbe poduzeća u društvenom vlasništvu
koristiti obveznice kao sredstvo plaćanja prilikom otkupa dionica kao i
udjela u tim poduzećima.

U slučaju da cijena dionica ili udjela iz prethodnog stavka ovog članka
bude izražena u valuti koja je različita od valute na koju glase obveznice,
plaćanje se računa po tečaju iz članka 6. stavka 4. ovoga Zakona.

Kada su predmet kupnje dionice ili udjeli u poduzećima u postupku pretvorbe
društvenih poduzeća ili su te dionice ili udjeli preneseni na Hrvatski
fond za razvoj, kod plaćanja obveznicama priznaje se popust u iznosu od
10%

(deset posto).

Državljanima Republike Hrvatske u inozemstvu i iseljenicima, kada obveznicama
plaćaju dionice ili udjele u poduzećima u postupku pretvorbe društvenih
poduzeća ili su te dionice ili udjeli preneseni na Hrvatski fond za razvoj,
uz popust iz stavka 3. ovoga članka priznaje se i popust u visini 20% (dvadeset
posto). sukladno propisima o pretvorbi društvenih poduzeća, ako to pravo
nisu prethodno iskoristili po tim propisima.

Članak 10.

Pravnim i fizičkim osobama - kupcima obveznica smanjuje se na teritoriju
Republike Hrvatske osnovica za plaćanje poreza na dobit za godinu dana
u kojoj su uplatili obveznice za 5% (pet posto) od nominalne vrijednosti
kupljenih obveznica.

Fizičkim osobama - kupcima obveznica smanjuje se na teritoriju Republike
Hrvatske osnovica za plaćanje poreza na ukupni prihod gradana za godinu
u kojoj su uplatili obveznice za 10% (deset posto) od nominalne vrijednosti
kupljenih obveznica.

Institucije koje vrše primarnu distribuciju obveznica izdavat će fizičkim
i pravnim osobama. koje uplate obveznice, potvrde o uplati koje će služiti
kao osnova za oslobođenje od poreza u skladu sa stavcima 1. i 2. ovoga
članka.

Članak 11.

Sredstva za isplatu obveznica osiguravaju se svake godine u proračunu
Republike Hrvatske u godini njihova dospijeća.

Članak 12.

Poslove u svezi s izdavanjem i primarnom distribucijom obveznica na
teritoriju Republike Hrvatske obavljaju banke sa sjedištem u Republici
Hrvatskoj i Služba društvenog knjigovodstva Hrvatske na temelju ugovora,
koji u ime Republike Hrvatske zaključuje ministar financija.

Članak 13.

Poslove u svezi s izdavanjem i primarnom distribucijom obveznica izvan
teritorija Republike Hrvatske obavlja institucija koja se bavi ovakovim
poslovima na temelju ugovora koji. u ime Republike Hrvatske zaključuje
ministar financija.

Članak 14.

Ministar financija ovlašten je za donošenje odluke o cijeni po kojoj
će se obveznice prodavati tijekom primarne distribucije u slućaju da se
ta cijena razlikuje od nominalne vrijednosti obveznica.

Članak 15.

Potraživanja iz obveznica zastarijevaju u roku od 3 (tri) godine od
dana dospijeća na naplatu.

Članak 16.

Ovlašćuje se ministar financija da odredi ukupan iznos pojedine serije
obveznica iz članka 1. ovoga Zakona, broj obveznica u seriji. oblik i sadržaj
obveznice.

Ministar financija donosi potanje propise za provedbu ovoga Zakona.

Članak 17.

Stupanjem na snagu ovoga Zakona prestaje važiti Uredba o izdavanju obveznica
za prikupljanje sredstava za obnovu Republike Hrvatske ("Narodne novine",
br. 65/91), a prava i obveze iz obveznica izdanih po ovoj Uredbi ostvaruju
se po odredbama ovoga Zakona.

Članak 18.

Ovaj Zakon stupa na snagu osmog dana od dana objave u "Narodnim
novinama".

Klasa: 306-01/91-01/32

Zagreb, 14. listopada 1992.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Zakon, NN 69/1992-1820
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)